Maatietopalvelu

Kyselyvastaus

**Asiakirjan tunnus:** KT1059

**Päivämäärä**: 22.05.2025

**Julkisuus:** Julkinen

**Kongon demokraattinen tasavalta / Suomessa syntyneen lapsen passin hankkiminen**

**Democratic Republic of Congo / Obtaining a passport for a child born in Finland**

Kysymykset

1. Mitä asiakirjoja ensimmäisen passin hankintaan vaaditaan, kun passia haetaan ulkomailta?  
2. Onko yhden vanhemman (Kongon demokraattisen tasavallan tai jonkun muun maan kansalaisen) mahdollista hankkia lapselle passi ilman toisen vanhemman myötävaikutusta? Onko merkitystä, onko vanhempi lapsen isä vai äiti?  
3. Onko yksinhuoltajan mahdollista hankkia lapselle kansallinen passi? Onko merkitystä, onko vanhempi lapsen isä vai äiti?

Questions

1. What documents are required to obtain a first passport when applying for a passport from abroad?   
2. Is it possible for one parent (a citizen of the Democratic Republic of the Congo or another country) to obtain a passport for a child without the involvement of the other parent? Does it matter whether the parent is the child's father or mother?   
3. Is it possible for a single parent to obtain a national passport for a child? Does it matter whether the parent is the child's father or mother?

# Mitä asiakirjoja ensimmäisen passin hankintaan vaaditaan, kun passia haetaan ulkomailta?

Kongon demokraattisen tasavallan (Kongo-Kinshasan, ent. Zairen[[1]](#footnote-1)) passeja, niiden myöntämistä, ulkomaanedustustojen palveluja sekä passien saamiseen vaadittavia asiakirjoja on käsitelty maatietopalvelun kyselyvastauksissa *”Kongon demokraattisen tasavallan passin saaminen”* (päivätty 7.6.2021), *”Kongon demokraattisen tasavallan passinmyöntämiskäytäntö (edustustot)”* (päivätty 4.12.2018) sekä *”Kongon dt:n passi ja syntymäsertifikaatti”* (päivätty 7.3.2018). Nämä vastaukset ovat saatavilla Tellus-maatietokannassa. Tämä selvitys täydentää kyseisiä vastauksia, mutta ei sisällä uusia virka-apupyynnöillä tai suoralla kirjeenvaihdolla tehtyjä tiedusteluja, jotka vaatisivat enemmän aikaa.

Suomen ulkoministeriön mukaan Kongon demokraattisen tasavallan kansalaisia Suomessa edustaa maan Lontoon-suurlähetystö, jonka kotisivuilla annetaan ohjeet passin hakemista varten: hakijan on täytettävä sähköinen hakemuslomake ja liitettävä hakemukseen passikuva sekä kopiot vanhasta passista, kansalaisuustodistuksesta tai sitä korvaavasta todistuksesta ja konsulikortista (Carte Consulaire), jota voi niin ikään hakea sähköisellä lomakkeella. Konsulikortin saamiseksi hakemukseen on liitettävä valokuva ja syntymätodistus sekä kopiot vanhasta passista tai henkilöllisyystodistuksesta, oleskeluluvasta ja muista ulkomailla asumista osoittavista asiakirjoista.[[2]](#footnote-2) Passin hinta näyttää pysyneen samana kuin neljä vuotta sitten (Yhdysvalloissa 285 USD), minkä lisäksi aiheutuu muita kuluja.[[3]](#footnote-3)

# Onko yhden vanhemman (Kongon demokraattisen tasavallan tai jonkun muun maan kansalaisen) mahdollista hankkia lapselle passi ilman toisen vanhemman myötävaikutusta? Onko merkitystä, onko vanhempi lapsen isä vai äiti?

Lapsen vanhempien (äidin ja mahdollisesti isän) henkilötiedot ilmenevät yleensä syntymätodistuksesta.[[4]](#footnote-4) Tästä löytyy ohjeet ja malli Norjan ID-centeriltä, mutta muunkinlaisia syntymätodistuksia myönnetään.[[5]](#footnote-5)

Käytettävissä olevista julkisista lähteistä ei ilmene eroa sen suhteen, minkä maan kansalainen hakee passia lapselleen, mutta kun kansalaisuus periytyy vanhemman kautta, lienee kongolaisen vanhemman myötävaikutettava ainakin lapsensa kansalaisuuden määrittelyyn.

Kongon lainsäädäntö[[6]](#footnote-6) ei salli kaksoiskansalaisuutta, ja näin ollen toisen valtion kansalaisuuden saaneet (erityisesti ulkomailla asuvat), syntyperäiset kongolaiset ovat vaarassa menettää kotimaansa kansalaisuuden ja joutua kansalaisuudettomiksi, mikäli heidän hakemuksella saamansa kansalaisuuden myöntäneen valtion kansalaisuuslainsäädäntö muuttuisi tai tiukentuisi. Toistaiseksi lapset voivat 21 vuoden ikään asti säilyttää kaksoiskansalaisuutensa vanhempiensa valinnoista huolimatta, mutta tämä mahdollisuus sisältynee 12.2.2007 tehtyyn poliittiseen sopimukseen, jolla lain soveltamista jäädytettiin vain tilapäisesti. Aihe on poliittisesti arka.[[7]](#footnote-7)

Ulkoministeriön kautta saadun viranomaislähteen mukaan alaikäisen passiin vaaditaan isän suostumus.[[8]](#footnote-8) Toisaalta heikon hallinnon vuoksi passien myöntäminen on ollut epäsäännöllistä, eikä kaikkia kansalaisia ole haluttu päästää ulkomaille.[[9]](#footnote-9) Viranomaiskäytännöt vaihtelevat, eivätkä ole luotettavasti ennustettavissa kuten oikeusvaltioissa. Kongon demokraattinen tasavalta on Transparency International -järjestön vuosittaisessa korruptioseurannassa 180 valtion listalla korruptoituneimman kymmenyksen joukossa (sijalla 163).[[10]](#footnote-10) Poliittinen vakaus ei ole lisääntynyt viime aikoina varsinkaan maan itäosissa.[[11]](#footnote-11)

# Onko yksinhuoltajan mahdollista hankkia lapselle kansallinen passi? Onko merkitystä, onko vanhempi lapsen isä vai äiti?

Käytettävissä olevista julkisista lähteistä ei ilmene eroa sen suhteen, mikä on passia hakevan lapsen vanhemman siviilisääty tai sukupuoli. Jos lapsen isä on nimetty syntymätodistuksessa, tämän on suostuttava passin hakemiseen lapselleen,[[12]](#footnote-12) ellei äiti todista olevansa yksinhuoltaja (esimerkiksi leski tai eronnut).[[13]](#footnote-13)

## Lähteet

Ambassade de la République Démocratique du Congo au Royaume-Uni [päivöämätön]. *Carte Consulaire, Passeport, Laissez-Passer.* <https://forms.ambardc.london/carte-consulaire-passeport-laissez-passer/> (käyty 9.5.2025).

Ba-Mweze, Jean-Noël 3.5.2024. *En RDC, l’opposition hostile à la double nationalité.* Deutsche Welle. <https://www.dw.com/fr/rdc-double-nationalit%C3%A9-diaspora/a-68988973> (käyty 22.5.2025).

Consulat General de la République Démocratique du Congo a Anvers [päiväämätön]. *Conditions d’obtention des documents administratifs et consulaires.* <https://consulatrdc.be/demande-dactes-consulaires/> (käyty 13.5.2025).

Democratic Republic of Congo

15.7.2016. *Code de la famille de la République Démocratique du Congo.* <https://www.leganet.cd/Legislation/Code%20de%20la%20famille/Table.htm> (käyty 16.5.2025).

5.2.2011. *Constitution* *de la République Démocratique du Congo.* <https://faolex.fao.org/docs/pdf/cng128142.pdf> (käyty 13.5.2025).

12.11.2004. *Loi n° 04/024 du 12 novembre 2004 relative à la nationalité congolaise.* Saatavilla Refworld-tietokannassa<https://www.refworld.org/legal/legislation/natlegbod/2004/fr/123068> (käyty 13.5.2025).

Embassy of the Democratic Republic of the Congo in the USA [päiväämätön]. *Passport for Congolese Nationals.* <https://www.ambardcusa.org/consular-affairs/for-congolese-nationals/> (käyty 9.5.2025).

Freedom House 29.2.2025. *Freedom in the World 2025: Democratic Republic of the Congo.* <https://freedomhouse.org/country/democratic-republic-congo/freedom-world/2025> (käyty 16.5.2025).

IRB (Immigration and Refugee Board of Canada) 8.4.2021. *Democratic Republic of the Congo: Civil status documents, including birth certificates, birth certificate extracts, birth registry extracts, certificates of notoriety in lieu of birth certificates (actes de notoriété supplétifs à un acte de naissance), suppletory judgments (jugements supplétifs), and the civil status record; requirements and steps to follow to obtain these documents; availability of fraudulent suppletory judgments and civil status records.* Saatavilla: ecoi.net -tietokannassa <https://www.ecoi.net/en/document/2050984.html> (käyty 13.5.2025).

Jackson, Stephen 2007. *Of “Doubtful Nationality”: Political Manipulation of Citizenship in the D. R. Congo, Citizenship Studies 11/5, s. 481–500.* <https://www.tandfonline.com/doi/epdf/10.1080/13621020701605792?needAccess=true> (käyty 16.5.2025).

Landinfo 6.5.2011. *Temanotat: Den demokratiske republikken Kongo: Dokumenter og offentlig forvaltning.* <https://landinfo.no/wp-content/uploads/2018/03/Den-demokratiske-republikken-Kongo-Dokumenter-og-offentlig-forvaltning-06052011.pdf> (käyty 13.5.2025)

Maahanmuuttovirasto / Maatietopalvelu

7.6.2021. *Kongon demokraattisen tasavallan passin saaminen* [kyselyvastaus]*.* Saatavilla Tellus-maatietokannassa.

4.12.2018. *Kongon demokraattisen tasavallan passinmyöntämiskäytäntö (edustustot)* [kyselyvastaus]*.* Saatavilla Tellus-maatietokannassa.

7.3.2018. *Kongon dt:n passi ja syntymäsertifikaatti* [kyselyvastaus]*.* Saatavilla Tellus-maatietokannassa.

Makambo Muanyo, Christian 1-3/2023. *Le principe de l’exclusivité de la nationalité congolaise, entre l’hypocrisie d’État et les risques d’apatridie aux dépens des congolais d’origine.* Cahiers africains des droits de l’homme et de la démocratie ainsi que du développement durable 3/78, s. 151–167. <https://www.cadhd-dr.org/_files/ugd/bc3611_866104b16e44432680bec698b5983b11.pdf> (käyty 13.5.2025).

Norwegian ID Centre 12.8.2024. *Birth Certificate*. <https://www.nidsenter.no/en/services/idbasen/Africa/democratic-republic-of-the-congo/documents/other-documents/birth-certificate/application-and-issuance/> (käyty 13.5.2025)

Transparency International 11.2.2025. Corruption Perceptions Index 2024. <https://www.transparency.org/en/cpi/2024/index/cod> (käyty 12.5.2025).

UK (United Kingdom) Passport Office 19.4.2024*. Congo (Democratic Republic of the): Knowledge Base profile.* <https://www.gov.uk/government/publications/congo-democratic-republic-of-the-knowledge-base-profile/congo-democratic-republic-of-the-knowledge-base-profile#democratic-republic-of-the-congo-nationality> (käyty 16.5.2025).

USDOS (United States Department of State) 22.4.2024. *Country Reports on Human Rights Practice 2023: Democratic Republic of the Congo.* <https://www.state.gov/reports/2023-country-reports-on-human-rights-practices/democratic-republic-of-the-congo/> (käyty 9.5.2025).

van Reybrouck, David 2013. *Kongo: historia.* Siltala, Helsinki.

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Kongon demokraattinen tasavalta on tunnettu historiansa aikana lukuisilla nimillä, ks. esim. van Reybrouck 2013. [↑](#footnote-ref-1)
2. Ambassade de la République Démocratique du Congo au Royaume-Uni [päiväämätön]. [↑](#footnote-ref-2)
3. Embassy of the Democratic Republic of the Congo in the USA [päiväämätön]; Maahanmuutto / Maatietopalvelu 4.12.2018, jossa vertaillaan eri maissa toimivien suurlähetystöjen myöntämien passien hintoja. [↑](#footnote-ref-3)
4. Maahanmuuttovirasto / Maatietopalvelu 7.3.2018. [↑](#footnote-ref-4)
5. IRB 8.4.2021; Landinfo 6.5.2011; Norwegian ID Centre 12.8.2024. [↑](#footnote-ref-5)
6. Kongon kansalaisuudesta säädetään kansalaisuuslaissa vuodelta 2004 (Loi. no. 04/024), joka on sisällytetty muutoksineen vuoden 2007 perhelain päivitykseen vuodelta 2016, sekä vuoden 2006 perustuslaissa (täydennetty vuonna 2011 lailla no. 11/002). Em. lait on listattu tämän vastauksen lähdeluettelossa: Democratic Republic of Congo 12.11.2004 ja 5.2.2011. [↑](#footnote-ref-6)
7. Makambo 1-3/2023; Jackson 2007 s. 490; UK Passport Office (Britannian sisäministeriön passitoimisto) 19.4.2024. Kaksoiskansalaisuusasia puhuttaa Kongossa ja erityisesti diasporassa eläviä kongolaisia edelleen, ks. esim. Ba-Mweze 3.5.2024. [↑](#footnote-ref-7)
8. Maahanmuuttovirasto / Maatietopalvelu 7.6.2021, jossa selostetaan Kongon demokraattisen tasavallan Lusakan-suurlähetystön vastausta tiedusteluun (République Démocratique du Congo 18.5.2021 No 132.16/A1/052/2021). [↑](#footnote-ref-8)
9. USDOS 22.4.2024. Sama tieto on ollut Yhdysvaltain ulkoministeriöllä jo kolme vuotta aiemmin. [↑](#footnote-ref-9)
10. Transparency International 11.2.2025. [↑](#footnote-ref-10)
11. Freedom House 29.2.2025. Freedom House on laskenut maan pisteytystä vuonna 2024, mutta julkaisee perustelut vuosikatsauksessaan vasta lähiaikoina sivustollaan <https://freedomhouse.org/country/democratic-republic-congo/freedom-world/2025>. [↑](#footnote-ref-11)
12. Maahanmuuttovirasto / Maatietopalvelu 7.6.2021, jossa selostetaan Kongon demokraattisen tasavallan Lusakan-suurlähetystön vastausta tiedusteluun (République Démocratique du Congo 18.5.2021 No 132.16/A1/052/2021). [↑](#footnote-ref-12)
13. Consulat General de la République Démocratique du Congo a Anvers [päiväämätön], joka luettelee mm. leskeystodistuksen (Attestation de veuvage) ja edellyttää passin hankkimiseen vanhemman valtuutusta. Belgiassa toimiva pääkonsulaatti päättänee tapauskohtaisesti, millaisia todistuksia se hyväksyy yleisen mallin puuttuessa. [↑](#footnote-ref-13)